# Sissejuhatus

KimDaBa tähendab KDE piltide andmebaasi.

Kui sa oled natukenegi minu moodi, on sul sellest alates, kui sa said oma esimese fotoaparaadi, kogunenud sadu või isegi tuhandeid pilte, mõned võetud tavalise, mõned digitaalkaameraga. Sa oled aastaid uskunud, et iga pildiga seotud lugu püsib meeles igavesti (või vähemalt sinu maise teekonna lõpuni) ja et ühegi pildile jäädvustatu nimi ei unune ja et ka märkmete puudumisel mäletad, millal täpselt on iga pilt tehtud. Mina sain ühel hetkel aru, et see ei ole kuidagi hästi võimalik ning eriti digitaalpiltide, aga ka tavaliste paberfotode jaoks läheks hädasti tarvis mingit vahendit, mis aitaks kohe kirja panna piltide kirjelduse ning võimalikult kiiresti fotouputusest vajalikku võtte üles leida. Ja just seda KimDaBa väga edukalt teebki.

KimDaBa keskendub ennekõike kolmele asjale:

- Peab olema hõlpus kirjeldada kas või paljusid pilte korraga. Nii ei tohi näiteks kõigi 1992. aastal Itaalias veedetud puhkuse piltide märkimiseks kuluda üle mõne üksiku hiireklõpsu. KimDaBa pakub nii võimalust kirjeldada pilte ükshaaval, mis on kasulik näiteks pildi kohta käiva teksti kirjapanemiseks, kui ka kõiki korraga, mis on kasulik paljude piltide üheaegseks valimiseks ning näiteks kohtade, inimeste ja võtteaja määramiseks.

- Peab olema hõlpus pilte otsida. KimDaBa võimaldab pilte kirjeldada mitmete omaduste alusel, sealhulgas kuupäev, inimesed pildil, pildil nähtav koht, rääkimata juba võtmesõnast, mille puhul võib näiteks määrata album 7 või Puhkusereis Itaaliasse. KimDaBa mõistagi võimaldab ka kõigi nende kategooriate raames otsida, näiteks leida pildid, millel on Jesper.

- Peab olema hõlpus pilte sirvida ja vaadata. Pilte vaadates su fookus sageli muutub: ühel hetkel vaatad oma puhkusepilte 1992. aastast ning kui siis näed pilti sõbraga, kes samuti tollel puhkusereisil viibis, pöördub su tähelepanu järsku temale ja sa soovid näha ka teisi selle sõbraga seotud pilte.

## Käsiraamatu ülevaade

Käesolevas käsiraamatus vaatleme sammude kaupa (1) info määramist oma piltide kohta, (2) piltide sirvimist ja vaatamist ning (2) muid teemasid ja kohandamisvõimalusi.

## Piltide ja KimDaBa failide korraldamine

KimDaBa kasutab kõiki konkreetses kataloogis ja selle alamkataloogides olevaid pilte. Kataloogi saab määrata KimDaBa esmakäivitusel, nagu näitab . KimDaBa ei muuda ühtki pilti, nii et sul ei pruugi muret tunda piltide esialgse kuju säilimise üle Õigupoolest ainuke hävitustöö, milleks KimDaBa on võimeline, on sinu enda teha, kui sa selleks spetsiaalselt soovi avaldad menüükäsuga Redigeerimine|Kustuta valitud. Kui sa siiski KimDaBat ei usalda, võid panna piltidele peale kirjutamiskaitse. Aga nagu öeldud, ei muuda KimDaBa sinu pilte mingil moel - kõik pööramis-, skaleerimis-, värvi muutmise või mis tahes muud operatsioonid tehakse ainult ekraanil, mitte aga kettal asuvatel füüsilistel piltidel.

KimDaBa salvestab kogu oma info baaskataloogis asuvasse faili `index.xml`. See on tavaline XML fail, millest saab hõlpsasti varukoopia teha mis tahes abivahendiga, mille võib kopeerida flopikettale või mille abil saab CVS-is erinevaid versioone hoida.

KimDaBa jätab meelde talle ette antud pildikataloogi ja kasutab seda alati, kui käivitad KimDaBa. Kui soovid, et KimDaBa kasutaks mõnda muud andmebaasi (st. mõnda muud pildikataloogi), tuleb see käivitada võtmega `-c`, näiteks `kimdaba -c ~/MyMovies/index.xml`