# Pisipiltide näitaja

Kui valida sirvimisaknas `Piltide vaatamine`, näidatakse kõiki antud piirangute vahemikku jäävaid pilte pisipiltidena (või üldse kõiki pilte, kui mingeid piiranguid pole määratud Et X serveril mälu nappima ei hakkaks, piirab KimDaBa omalt poolt korraga näidatavate piltide arvu. Seda suurust saab seadistada dialoogis `Valikud`.). Kuidas see välja näeb, näitab . Pisipiltide suurust saab seadistada menüükäsuga Seadistused|KimDaBa seadistamine, mida selgitab lähemalt .

## Pisipildivaade

Pisipildivaates saad piltide järjekorda muuta neid hiirega lohistades või klaviatuuri abil lõigates ja asetades. Kõige olulisem on vahest siiski see, et vaataja saab käima panna lihtsalt mõnele pisipildile klõpsates.

Pildi lohistamine vaatajast taustale seab pildi sinu töölaua taustapildiks.

Klõps pildil laeb selle vaatamisaknasse. Kui ühtegi vaatamisakent ei ole avatud, see luuakse.

Kui valid mitu pilti ning vajutad klahvi `i` (või kasutad menüükäsku Pildid|Vaata valituid), laetakse pildid olemasolevasse vaatamisaknasse (kui seda ei ole, see luuakse). Kui aga vajutad klahvikombinatsiooni `CTRL+i` (või kasutad menüükäsku Pildid|Vaata valituid (uues aknas)), avatakse pildid uues vaatamisaknas.

## Piltide kustutamine

Pisipildivaates saab pilte ka kustutada. Selleks vali pildid, mida soovid kustutada, ning vajuta klahvi Delete või kasuta menüükäsku Redigeerimine|Kustuta valitud. Sellisel juhul avab KimDaBa dialoogi

### Piltide kustutamine

KimDaBa võib pilte kustutada kahel viisil: kustutades selle kettalt, mis tähendab lõplikku hävitamist, või siis lihtsalt keelates KimDaBal seda näidata. Viimasel juhul jääb pilt kettale alles, ainult KimDaBa ei näita seda enam. See võib olla kasulik, kui sul on näiteks pärispiltide seas ka pisipilte. Need sisaldavad endas ülevaadet pärispiltidest, mis on KimDaBa seisukohalt vaadates üsna mõttetu, kuid mida võib vaja minna mõnes muus rakenduses, näiteks veebilehitsejas.

## Võrguta režiim

Aina kasvava infomahu ning üha suurenevate kõvaketaste vahel käib pidev rebimine. Kui sul väga palju pilte, võid ühel hetkel avastada end keset seda lahingut, kui sul lihtsalt ei jagu enam kõvakettal ruumi kõigi piltide hoidmiseks. Sellisel juhul on üsna lihtne otsustada vähemalt osa neist CD-le salvestada. Teine probleemne võimalus on näiteks see, kui lähed pikemale reisile ja tahad pilte kaasa võtta, aga sul lihtsalt pole selleks vajalikku 20 gigabaiti.

KimDaBa pakub omalt poolt välja lahendusena võimaluse kasutada rakendust, ilma et pildid asuksid kõvakettal. Need peavad küll olema vähemalt teatud hetkel kättesaadavad, et KimDaBa ikka saaks neid indekseerida. Joonis näitab KimDaBat hetkel, kui see ei suuda leida kettalt kõiki vajalikke pilte.

### KimDaBa võrguta režiimis

Kettal puuduvad pildid, millel on nurk ära murtud (antud juhul 1-9). Piltidel 5-9 on siiski olemas pisipildid ja KimDaBa suudab neid ka näidata. Vaatajas ei ole aga ka neid võimalik näha.

See tähendab, et antud võimaluse kasutamiseks tuleb faile kataloogidesse kopeerida ja sealt eemaldada. Praegu puudub KimDaBal võimalus paluda sul sisestada vajalik CD. Seepärast ei ole põhjust sellele võimalusele tähelepanu pöörata, kui su erihobiks ei ole just failidega tegelemine, ning selle asemel seada hoopis jalad arvutikauplusse, et hankida kõvaketas või isegi mitu, mis mahutaksid ära kõik sinu pildid.

Ülejäänute jaoks aga tutvustan siin võimalust, mida ma ise kasutan.

Ma salvestan kõik pildid alamkataloogidesse cd1, cd2 jne (kus kataloogid varukoopiate tegemise kaalutlustel vastavad pilte sisaldavatele CD-dele). Kui lähen välismaale ja võtan oma sülearvuti kaasa, kopeerin pildid, mida soovin arvutil hoida, ülejäänutele aga loon igas tipptaseme kataloogis eksisteeriva struktuuri (nt. cd1/puhkus2003, cd1/sünna jne.). Nende struktuuride puhul kopeerin kõik kataloogides `ThumbNails` oleva ning loon tegelike piltide tarbeks nimeviidad CD-seadmele. Sel moel võin lihtsalt ühendada vajaliku CD, et näha selle pilte, alati saan aga vaadata mis tahes pildi pisipilti.

CD, millel konkreetne pilt asub, on määratud pildile antud võtmesõnaga, nii on võimalik üsna lihtsalt selgeks teha, milline CD on parajasti vaja ühendada.

Praegu tuleb KimDaBa taaskäivitada, et ta aru saaks, et piltide kättesaadavuses on midagi muutunud. Kui keegi teist seda võimalust kasutab, andke sellest teada meilitsi aadressil blackie@kde.org ja ma püüan võimaluse korral midagi paremaks muuta.

## Privaatsus

Mõne aja eest sõitsin koos oma tüdrukuga tema vanemate poole ja võtsin ka sülearvuti kaasa, et näidata meie viimase puhkuse pilte. KimDaBa tuli sellega väga edukalt toime, aga ei kulunud sugugi palju aega, kuni arvuti oli sattunud minu kaasa väikese õe kätte, kes seda hoolega uurima asus. Paraku jõudis ta üsna varsti ka mõningate, nojah, natuke piinlikkust valmistavate piltideni minu nooruspõlvest ja kõik said minu kulul tublisti naerda. See innustas mind lisama KimDaBale uut võimalust, nimelt privaatsuslukku.

Menüüst Pildid võib leida alammenüü Privaatsus. Kui soovid mõningaid asju vaid enda teada hoida, siis otsi - muidugi, kui üksi oled - üles pildid, mida teised ei peaks nägema ning vali privaatsusmenüüst käsk Märgi käesolev vaade lukustatuks. Teine võimalus on ette manada pildid, ainult mida sinu väike õde tohibki näha, ja valida menüükäsk Märgi kõik peale käesoleva vaate lukustatuks.

Kui oled määranud, mida tuleks varjata, siis anna enne arvuti õekese kätte usaldamist menüükäsk Lukusta pildid ja ta ei saagi neid vaadata. Kui arvuti sinu kätte tagasi jõuab, laseb pildid vabaks käsk Eemalda lukk.

Võimalik on määrata ka parool andmebaasi lukustamise eemaldamiseks. Selleks vali alammenüüs Privaatsus käsk Muuda parool.

Kõik see ei peaks sul tekitama nüüd tunnet, et pildid ongi kõigi eest alati varjatud. Esiteks on pildid ise ju kõvakettal, kus neid saab vajadusel millegi muuga vaadata ja teiseks võivad kõik, kes pääsevad ligi KimDaBa kasutatavale failile `index.xml`, lugeda sealt parooli ning selle isegi kustutada. See võimalus on mõeldud ainult selleks, et keegi kogemata ei satuks piltide peale, mille peale ta ei peaks sattuma.